TMI มั่นใจรายได้รวมปีนี้โต 20% ตามเป้า-ผลประกอบการทั้งปีลุ้นพลิกกำไร
TMI คาด Q4/58 ยอดขายรับไฮซีซั่น เชื่อทั้งปีโตเข้าเป้า 20% ลุ้นพลิกกำไรจากที่ปีก่อนมีผลประกอบการขาดทุนสุทธิที่ 1.31 ล้านบาท
7 ต.ค. 2558

นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI เปิดเผยว่า บริษัทคาดว่าในช่วงไตรมาสสุดท้ายของปีนี้จะเป็นช่วงที่สามารถทำรายได้สูงที่สุด เนื่องจากเป็นช่วงฤดูการขายของบริษัทฯ หรือ High Season
โดยที่ยอดขายหลอดไฟของบริษัทฯมีแนวโน้มปรับตัวเพิ่มสูงขึ้นกว่าไตรมาสที่ 1-3 ของปี เนื่องจากเป็นช่วงที่มีการส่งมอบ หรือโอนบ้าน และคอนโดมิเนียมให้กับผู้ซื้อของผู้พัฒนาอสังหาริมทรัพย์ต่าง ๆ ซึ่งส่งผลให้มีความต้องการในการใช้หลอดไฟในการตกแต่งเพื่อส่งมอบงานเป็นจำนวนมาก
รวมถึงในช่วงปลายปีภาคธุรกิจจะมีการปรับปรุง หรือตกแต่งเพิ่มเติมไม่ว่าจะเป็นอาคารสำนักงาน อาคารโรงงาน หรือคลังสินค้าต่าง ๆ ซึ่งจะช่วยหนุนความต้องการใช้หลอดไฟให้เพิ่มสูงขึ้นอีกด้วย และที่สำคัญบริษัทฯมีการออกผลิตภัณฑ์ใหม่อย่างต่อเนื่อง เพื่อตอบสนองความต้องการของผู้บริโภคในตลาดที่มีมากขึ้น และหลากหลายอีกด้วย
ดังนั้น บริษัทมั่นใจว่าในปีนี้จะสามารถทำรายได้รวมทั้งปีเติบโตได้ตามเป้าหมายที่ 20% เมื่อเทียบกับรายได้รวมของปีก่อนที่อยู่ที่ 487.83 ล้านบาท โดยในครึ่งปีแรกสามารถทำรายได้แล้ว 274.54 ล้านบาท
ขณะเดียวกันบริษัทคาดว่าจะสามารถพลิกผลประกอบการกลับมามีกำไรสุทธิได้ในปีนี้ หลังจากปีก่อนมีผลประกอบการขาดทุนสุทธิที่ 1.31 ล้านบาท ซึ่งในช่วงครึ่งปีแรกของปีนี้บริษัทฯมีผลประกอบการขาดทุนสุทธิที่ 3.3 ล้านบาท ซึ่งเป็นผลมาจากการลงทุนทางด้านเทคโนโลยีการออกแบบ และตรวจสอบผลิตภัณฑ์ ซึ่งส่งผลให้มีต้นทุนเพิ่มขึ้น แต่การลงทุนดังกล่าวเป็นการลงทุนครั้งเดียว ไม่ใช่การลงทุนต่อเนื่องทุกปี ทำให้ในปีหน้าความสามารถในการทำกำไรของบริษัทฯจะปรับตัวสูงขึ้นจากปีนี้